OBH 942/2000.
Az állampolgári jogok országgyűlési biztosa általános helyettesének jelentése
Ügyintéző: Dr. Kovács Zsolt
Tárgy:   A Bp. VI. ker. Közlekedésgépészeti Szakközépiskola átszervezése

Az eljárás megindulása
	A Bp. VI. kerületi Közlekedésgépészeti Szakközépiskola szülői közössége fordult panasszal az országgyűlési biztoshoz a Fővárosi Önkormányzatnak a középiskola megszüntetésére, illetve a tanulóknak két másik szakközépiskolába történő átirányítására vonatkozó döntése miatt.
	Az ügyben az Alkotmány 70/F. § -ban biztosított művelődéshez való alkotmányos joggal összefüggő visszásság gyanújára tekintettel vizsgálatot indítottam, és a vizsgálat során megkerestem az önkormányzat főjegyzőjét. A beszerzett információk alapján a következő tényállást állapítottam meg.

A tényállás
	A Fővárosi Önkormányzat a szakmai képzés ésszerűsítése, a szakemberigény változása és az intézmények gazdaságosabb működése érdekében az oktatási rendszer átalakítása keretében a középfokú szakképzés racionalizálását is tervbe vette. Ennek érdekében a gépjármű-technikai szerelő, valamint a gépjármű-technikai technikusi képzést a Bánki Donát Közlekedésgépészeti Szakközépiskola és Szakiskolába (Bp. XIII. Váci út. 179.), a gépjárműüzemi technikusi, és szoftver-üzemeltetői képzést pedig az egyébként is a megszüntetésre kijelölt Közlekedésgépészeti Szakközépiskola épületében (Bp. VI. Rippl Rónai u. 26.) működő Kvassay Jenő Műszaki Szakközépiskolába kívánta átszervezni. 
	A fővárosi önkormányzat a koncepcióról az érintett intézményeket tájékoztatta, és az iskolai közösségek véleményét 2000. február 3-i tantestületi értekezleten kikérte. Az előterjesztéssel az érintettek közül kizárólag a megszüntetésre kijelölt Közlekedésgépészeti Szakközépiskola szülői közössége nem értett egyet. Ellenérvként felhozták, hogy az önkormányzat egy jól, eredményesen és gazdaságosan működő intézményt kíván megszüntetni.
	A Közgyűlés az előterjesztést alapján meghozta a 248/2000.(II.24.) Kgy. számú határozatot a tárgyalt átszervezésről. A Közlekedésgépészeti Szakközépiskolát 2000. június 30 -i dátummal szüntette meg. A tanulók egy része ugyan abban az épületben, csak más intézményben tanulhat tovább. A gépjármű-technikai szerelői, illetve a gépjármű-technikai technikusi képzésben részt vevők a Bp. XIII. Váci út. 179. sz. alatti intézményben tanulhatnak tovább.

A vizsgálat jogszabályi háttere
•	A Magyar Köztársaság Alkotmánya
44/A. § (1) A helyi képviselőtestület: a) önkormányzati ügyekben önállóan szabályoz és igazgat, döntése kizárólag törvényességi okból vizsgálható felül, b) gyakorolja az önkormányzati tulajdon tekintetében a tulajdonost megillető jogokat, az önkormányzat bevételeivel önállóan gazdálkodik, saját felelősségére vállalkozhat, c) az önkormányzat törvényben meghatározott feladatainak ellátásához megfelelő saját bevételre jogosult, továbbá e feladatokkal arányban álló állami támogatásban részesül,
70/F. § (1) A Magyar Köztársaság biztosítja az állampolgárok számára a művelődéshez való jogot.  (2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.
•	A helyi önkormányzatokról szóló 1990. évi LXV. törvény
63/A. § A fővárosi önkormányzat feladat- és hatásköre különösen
n) gondoskodik az egynél több kerületet, illetőleg a főváros területét is meghaladó ellátási kötelezettség körében: a középiskolai, a szakiskolai és a kollégiumi ellátásról, ha a feladat ellátását a kerületi önkormányzat nem vállalja; a művészeti, közművelődési, a közgyűjteményi feladatok ellátásáról; az alapellátást meghaladó egészségügyi szakellátásról és szakosított szociális ellátásról; a gyermek- és ifjúságvédelmi tevékenység biztosításáról, fejlesztéséről; a testnevelési, sportszervezési és ifjúsági feladatokról; részt vesz az egynél több kerületet érintő közoktatási, közművelődési, tudományos, művészeti, sport-, valamint gyermek- és ifjúsági tevékenység összehangolásában;
•	A közoktatásról szóló 1993. évi LXXIX. törvény (a továbbiakban: Köot.) 
88. § (6) A helyi önkormányzat a közoktatási intézményét, illetve egyes szolgáltatás ellátását akkor szüntetheti meg, ha az adott tevékenységről, szolgáltatásról továbbra is megfelelő színvonalon gondoskodik oly módon, hogy annak igénybevétele a gyermeknek, tanulónak, szülőnek nem jelent aránytalan terhet. Ennek eldöntéséhez be kell szerezni a megyei önkormányzat - fejlesztési tervre épített - szakvéleményét.
102. § (3) A fenntartó a közoktatási intézmény megszüntetésével, átszervezésével, feladatának megváltoztatásával, nevének megállapításával, költségvetésének meghatározásával és módosításával, vezetőjének megbízásával és megbízásának visszavonásával összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek, az iskolai diákönkormányzatnak  a véleményét.

A vizsgálat megállapításai
	A vizsgálatom megindításakor figyelembe vettem, hogy az önkormányzat mint fenntartó nagyfokú önállósággal bír az intézményi struktúra kialakításában, szervezésében. A szakképzés a megyei, fővárosi önkormányzatok feladata. A döntéseknek a gazdaság, az ipar elvárásainak is meg kell felelnie, mivel a szakképzésnek a tanulók igényein túl a szakemberképzés mennyiségi és minőségi igényeit is ki kell elégítenie. A vizsgálat folytatása mellett azért döntöttem, mert a beadványból felmerült annak a lehetősége, hogy az önkormányzat a tanulók művelődéshez való jogát korlátozza.
	A helyi önkormányzatokról szóló 1990. évi LXV. tv. 63/A. § n./ pontja szerint: a fővárosi önkormányzatnak kell gondoskodnia a középfokú oktatásról.
	Az önkormányzat döntése kizárólag törvényességi, és alkotmányossági okból vizsgálható felül. Gazdálkodás körében hozott döntését célszerűségi szempontból felülbírálni egyetlen szervezetnek sincs törvényben biztosított joga.
	A művelődéshez való jog az alkotmányban biztosított alapjogok második generációjaként ismert jogok csoportjának része, olyan társadalmi konszenzuson alapuló érték, amely államcélként fogalmazódik meg. Az állam feladatának ellátását az önkormányzatok közreműködésével valósítja meg azáltal, hogy biztosítja - többek között - az ingyenes és kötelező általános iskola igénybevételének lehetőségét. 
	A Köot. szabályai alapján az érdekeltek jogszerűen igénylik, hogy a fenntartó a döntése előtt kérje ki az érdekképviseleti szerveik véleményét az átszervezés módjáról, de a kérdésben végső soron az önkormányzat képviselőtestülete, közgyűlése jogosult a döntés meghozatalára, de a döntése nem okozhat aránytalan terhet a tanulóknak, és az oktatásról továbbra is megfelelő színvonalon kell gondoskodnia.
	A panaszosok által rendelkezésemre bocsátott iratok és az önkormányzat főjegyzője által adott tájékoztatás alapján lefolytatott vizsgálat eredményeként megállapítottam, hogy az átszervezés a tanulók korára is tekintettel nem okozott aránytalan terhet, és az új iskolaszerkezet alkalmas a megfelelő színvonalú oktatásra.
	Az önkormányzat eljárásában az országgyűlési biztosok intézkedését igénylő alkotmányban biztosított alapjog sérelmére nem került sor, ezért a vizsgálatot alkotmányos jogokkal kapcsolatos visszásság hiányában megszüntettem.

Budapest, 2001. július 5.

Takács Albert